Iktatószám:

**CSILLAGÁSZATI ÉS FÖLDTUDOMÁNYI KUTATÓKÖZPONT**

**PANASZOK ÉS KÖZÉRDEKŰ BEJELENTÉSEK VIZSGÁLATA**

**SZABÁLYZATA**

Összeállította és jóváhagyásra előterjesztette:

2023. 10.23 dr Kéri Ádám

CSFK szerződéses külső jogi partner

Jóváhagyom:

2023.11.......

Kiss László

főigazgató

**2023.**

|  |  |
| --- | --- |
| A szervezet neve: | Csillagászati és Földtudományi Kutatóközpont (CSFK) |
| A szervezet székhelye: | 1121 Budapest Konkoly Thege Miklós út 15-17. |
| Törzskönyvi azonosító száma: | 300322 |
| Képviselő neve: | Dr. Kiss László főigazgató |

1. **A SZABÁLYZAT KIADÁSÁNAK CÉLJA**

Jelen szabályzat kiadásának célja a panaszokról, a közérdekű bejelentésekről, valamint a visszaélések bejelentésével összefüggő szabályokról szóló 2023. évi XXV. törvényben (továbbiakban: Panasztörvény) foglaltaknak való megfelelés és a bejelentő személyek magas szintű védelmének biztosítása.

1. **HATÁLY**

Jelen szabályzat a CSFK-hoz benyújtott, annak **bármely szervezeti egységére vonatkozó panasz vagy közérdekű bejelentés** kivizsgálására vonatkozik.

**Jelen szabályzat hatálya nem terjed ki az európai uniós normák megsértésével kapcsolatos visszaélések bejelentésére, melyre külön szabályzat vonatkozik.**

Jelen szabályzat a releváns jogszabálynak megfelelve 2023. július 24. napjától érvényes.

1. **KAPCSOLÓDÓ JOGSZABÁLYOK**
2. A panaszokról, a közérdekű bejelentésekről, valamint a visszaélések bejelentésével összefüggő szabályokról szóló 2023. évi XXV. törvény ("**Panasztv."**)
3. Az Európai Parlament és a Tanács 2016/679 Rendelete a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (a továbbiakban: „Adatvédelmi rendelet” vagy „**GDPR**”)
4. A jogi segítségnyújtásról szóló 2003. évi LXXX. törvény.
5. **FOGALMI MEGHATÁROZÁSOK / RÖVIDÍTÉSEK**

**Panasz**: A panasz olyan kérelem, amely egyéni jog- vagy érdeksérelem megszüntetésére irányul, és elintézése nem tartozik más – így különösen bírósági, közigazgatási – eljárás hatálya alá. A panasz javaslatot is tartalmazhat.

**Közérdekű bejelentés**: A közérdekű bejelentés olyan körülményre hívja fel a figyelmet, amelynek orvoslása vagy megszüntetése a közösség vagy az egész társadalom érdekét szolgálja. A közérdekű bejelentés javaslatot is tartalmazhat.

1. **RÉSZLETSZABÁLYOK**

**I.**

**ÍGY TEHETŐ MEG A BEJELENTÉS**

Panasszal és közérdekű bejelentéssel bárki fordulhat a panasszal vagy a közérdekű bejelentéssel összefüggő tárgykörben eljárásra jogosult szervhez, így a CSFK-hoz is.

A bejelentő a bejelentést a belső kontrollfelelős felé írásban vagy szóban teheti meg.

A **szóbeli bejelentés**t személyesen lehet megtenni. Személyes bejelentéshez előzetes időpontfoglalás szükséges a következő e-mail címen: panasz@csfk.org. Személyesen bejelentés esetén a szóbeli bejelentés – a személyes adatok kezelésére vonatkozó tájékoztatást követően – írásba foglalásra kerül és – annak ellenőrzésére, helyesbítésére, aláírással történő elfogadására vonatkozó lehetőség biztosítása mellett – a bejelentő számára másodpéldányban átadásra kerül. A szóbeli bejelentés írásba foglalása során jegyzőkönyv készül.

Szóbeli bejelentés esetén a bejelentő figyelmét fel kell hívni a rosszhiszemű bejelentés következményeire, a bejelentés kivizsgálására irányadó eljárási szabályokra és arra, hogy személyazonosságát – ha az annak megállapításához szükséges adatokat megadja – a vizsgálat valamennyi szakaszában bizalmasan kezelik.

Az **írásbeli bejelentés** megtehető postai úton vagy elektronikus úton. A belső kontroll felelős bejelentésre rendszeresített elérhetőségei:

**E-mail cím**: panasz@csfk.org

**Levelezési cím**: Csillagászati és Földtudományi Kutatóközpont

1121 Budapest, Konkoly Thege Miklós u. 15-17.

A borítékra rá kell írni: "Panasz vagy közérdekű bejelentés"

Ha a panaszt vagy a közérdekű bejelentést nem az eljárásra jogosult szervhez tették meg, a panaszt vagy a közérdekű bejelentést a beérkezésétől számított nyolc napon belül az eljárásra jogosult szervhez át kell tenni. Az **áttétel**ről a panaszost vagy a közérdekű bejelentőt az áttétellel egyidejűleg értesíteni kell.

Ha a közérdekű bejelentés jogszabály megalkotására vagy módosítására irányuló javaslatot tartalmaz, azt a jogalkotói hatáskörrel rendelkező személynek vagy szervnek is meg kell küldeni.

**II.**

**ELJÁRÁSREND**

A panaszt és a közérdekű bejelentést a beérkezésétől számított **harminc napon belül kell elintézni**. Ha a panasz vagy a közérdekű bejelentés elintézését megalapozó vizsgálat előreláthatólag harminc napnál hosszabb ideig tart, erről a panaszost vagy a közérdekű bejelentőt – az elintézés várható időpontjának és a vizsgálat meghosszabbítása indokainak egyidejű megjelölésével – tájékoztatni kell. A panasz vagy a közérdekű bejelentés elintézésének határideje ebben az esetben sem haladhatja meg a hat hónapot.

A CSFK kapcsolatot tart a panaszossal és a közérdekű bejelentővel, ennek keretében a panasz vagy a közérdekű **bejelentés kiegészítésére, pontosítására, a tényállás tisztázás**ára, valamint további információk rendelkezésre bocsátására hívhatja fel. A CSFK a panaszost vagy a közérdekű bejelentőt meghallgatja, ha azt a panasz vagy a közérdekű bejelentés tartalma szükségessé teszi.

A korábbival azonos tartalmú, ugyanazon panaszos vagy közérdekű bejelentő által tett ismételt panasz vagy közérdekű bejelentés vizsgálata **mellőzhető**. A panasz vizsgálata mellőzhető ezen kívül akkor is, ha a panaszos a sérelmezett tevékenységről vagy mulasztásról való tudomásszerzéstől számított hat hónap után terjesztette elő panaszát. A sérelmezett tevékenység vagy mulasztás bekövetkeztétől számított egy éven túl előterjesztett panasz vizsgálatát a CSFK **mellőzi**. Az azonosíthatatlan személy által tett panasz vagy közérdekű bejelentés vizsgálatát a CSFK szintén mellőzi, kivéve, ha a panasz vagy a közérdekű bejelentés alapjául súlyos jog- vagy érdeksérelem szolgál.

Amennyiben nyilvánvalóvá válik, hogy a panaszos vagy a közérdekű bejelentő rosszhiszeműen, valótlan adatot vagy információt közölt, a panasz vagy a közérdekű bejelentés elintézését megalapozó vizsgálatot a CSFK intézkedés mellőzésével befejezheti.

A CSFK a panasz vagy a közérdekű bejelentés elintézése során a személyes adatok, illetve más adatok – különösen a minősített adat, illetve a törvény által védett titok – védelmére vonatkozó szabályok szerint jár el.

**A panasz vagy a közérdekű bejelentés alapján – ha alaposnak bizonyul – gondoskodni kell**

a) a jogszerű vagy a közérdeknek megfelelő állapot helyreállításáról, illetve az egyébként szükséges intézkedések megtételéről,

b) a feltárt hibák okainak megszüntetéséről,

c) az okozott sérelem orvoslásáról és

d) indokolt esetben a felelősségre vonás kezdeményezéséről.

A CSFK a panasz vagy a közérdekű bejelentés elintézésekor – a minősített adat, illetve a törvény által védett titok kivételével – a **megtett intézkedésről vagy annak mellőzéséről az indokok megjelölésével a panaszost vagy a közérdekű bejelentőt haladéktalanul írásban értesíti**. Az írásbeli értesítés mellőzhető, ha a panasz vagy a közérdekű bejelentés elintézéséről a panaszost vagy a közérdekű bejelentőt szóban tájékoztatták, aki a tájékoztatást tudomásul vette.

**III.**

**A ROSSZHISZEMŰ ELJÁRÁS KÖVETKEZMÉNYEI**

Ha nyilvánvalóvá vált, hogy a panaszos vagy a közérdekű bejelentő rosszhiszeműen, valótlan adatot vagy információt közölt és

a) ezzel bűncselekmény vagy szabálysértés elkövetésére utaló körülmény merül fel, személyes adatait az eljárás lefolytatására jogosult szerv vagy személy részére át kell adni,

b) alappal valószínűsíthető, hogy másnak jogellenes kárt vagy egyéb jogsérelmet okozott, személyes adatait az eljárás kezdeményezésére, illetve lefolytatására jogosult szervnek vagy személynek kérelmére át kell adni.

**IV.**

**ADATKEZELÉSI SZABÁLYOK**

a) A panasz, illetve közérdekű bejelentés kivizsgálása során személyes adat kizárólag a panasz vagy közérdekű bejelentés kivizsgálásával, illetve kapcsolattartás céljából kezelhető. **A bepanaszolt szervezet vagy személy számára a panaszos vagy közérdekű bejelentő személyazonossága kizárólag annak hozzájárulásával fedhető fel.**

b) A panaszt vagy a közérdekű bejelentést kivizsgáló személyek a panasz vagy a közérdekű bejelentés tartalmára, az abban érintett más természetes személyre, jogi személyre vonatkozó információkat az eljárásra jogosult szerv feladat- és hatáskörrel rendelkező szervezeti egységével vagy munkatársával oszthatják meg.

c) A panaszos vagy a közérdekű bejelentő személyes adatai – a rosszhiszemű eljárás kivételével – csak a panasz vagy a közérdekű bejelentés alapján kezdeményezett eljárás lefolytatására hatáskörrel rendelkező szerv részére adhatóak át, ha e szerv annak kezelésére törvény alapján jogosult, vagy az adatai továbbításához a panaszos vagy a közérdekű bejelentő hozzájárult. A panaszos és a közérdekű bejelentő személyes adatai hozzájárulása nélkül nem hozhatóak nyilvánosságra.

d) Ha nyilvánvalóvá vált, hogy a panaszos vagy a közérdekű bejelentő rosszhiszeműen, valótlan adatot vagy információt közölt és

a) ezzel bűncselekmény vagy szabálysértés elkövetésére utaló körülmény merül fel, személyes adatait az eljárás lefolytatására jogosult szerv vagy személy részére át kell adni,

b) alappal valószínűsíthető, hogy másnak jogellenes kárt vagy egyéb jogsérelmet okozott, személyes adatait az eljárás kezdeményezésére, illetve lefolytatására jogosult szervnek vagy személynek kérelmére át kell adni.

e) A panasszal, közérdekű bejelentéssel, az az alapján folytatott vizsgálattal és a megtett intézkedésekkel kapcsolatos adatokat – a panaszos, közérdekű bejelentő védelme és az érdekében tett intézkedések utólagos igazolhatósága céljából – az utolsó vizsgálati cselekmény vagy intézkedés befejezésétől számított öt évig meg kell őrizni, azt követően törölni kell.

f) **Ha a közérdekű bejelentés természetes személyre vonatkozik, az e természetes személyt megillető, a személyes adatok védelmére vonatkozó előírások szerinti, a tájékoztatáshoz és hozzáféréshez való joga gyakorlása során a közérdekű bejelentő személyes adatai nem tehetők megismerhetővé a tájékoztatást kérő személy számára.**

**V.**

**A KÖZÉRDEKŰ BEJELENTŐ VÉDELME**

Minden, a közérdekű bejelentő számára hátrányos intézkedés, amelyre a közérdekű bejelentés miatt kerül sor – a Panasztv. 6. § (4) bekezdésében foglalt intézkedések kivételével (lsd. rosszhiszemű eljárás) – jogellenesnek minősül akkor is, ha egyébként jogszerű lenne.

.....................................................................

Dr. Kiss László

főigazgató

Csillagászatii és Földtudományi Kutatóközpont